Da varo e vadoberour, e oe anwazet bras o welet Manassès I o pignal dre laer war gador-eskob Reims, hag en em dennas gant chouech eus e vignoned en eul lech goue ha distro, en kreiz meneziou ar Chartreuz, diou leo diouz Grenobl. Eno e tiazezas Urz ar Chartreuzed, gant ôtre sant Hug, eskob Grenobl. Ar Chartreuzed ne zebront ket a gig; pesked o deve dar goueliou; yun a reont diwar bara ha dour epad hanter-kant devez arôk Pask; o bar a zo baraheiz. Eun devez er zun hepken, dar zadorn, e challont komz an eil ouz egile; bep noz e tremenont peder heur amzer en iliz, adalek dek heur betek div heur goude hanter-noz, o kanan meuleudiou an Otrou Doue; epad ar peder heur-ze, e vezont en o zav, pe war o daoulin, pe stouet. Ne brezegont ket ha ne govesaont ket; pep-hini a vev en e beniti disparti diouz ar penitiou-all. Neus Urz menech ebet ken troet-all war dreo an nenv; unan eus ar re rustan eo hag, ar pez zo gwelloch, miret en deus, betek hen, e vrud hag e zante-lez. An Iliz a ôtre mont eus an Urziou-all en Urz ar Chartreuzed, mes difenn a ra mont eus Urz ar Chartreuzed en eun all.